
Az idegenvezetői interakciók és magatartás szerepe a turisták érzelmi reakcióiban és döntéshozatali folyamataiban

A turisták magatartásának változásával az idegenvezetők szerepe a jelen kor turizmusában
túlmutat adott helyszínek képviseletén és prezentálásán. A dolgozat az idegenvezetői
interakciók és magatartás szerepét vizsgálja a turisták érzelmi reakcióiban és döntéshozatali
folyamataiban, mely alulkutatott területként jelenik meg a belföldi és külföldi szakirodalmak
vonatkozásában.
A kutatás alapvető célja, hogy feltárja az idegenvezetők interakcióinak és magatartásának
szerepét a turisták érzelmi reakcióiban és döntéshozatali folyamataiban, illetve új perspektívát
nyújtson a látogatói élmény alakításában. A tanulmány három kutatási kérdésen keresztül
vizsgálja az idegenvezetői interakciók és magatartás szerepét: a turisták érzelmi reakcióinak
változásában, az élmények alakításában, illetve a döntéshozatali folyamatokban, kiemelt
figyelmet fordítva a befolyásolás mértékére.
A dolgozat szekunder és primer kutatási módszert alkalmazott. A szekunder kutatás a témához
kapcsolódó korábbi tanulmányokat dolgozta fel, a turizmuspszichológia és az idegenvezetés
kapcsolatrendszerét vizsgálva. A primer adatgyűjtés megfigyeléses és mélyinterjús kutatási
módszertannal, illetve kérdőíves megkereséssel dolgozott. A kérdőív eredményeinek
feldolgozása SPSS és Excel programmal történt. A kérdőív és a mélyinterjúk témaköreit
párhuzamba állítottam egymással, az idegenvezetők és turisták perspektíváját egyaránt
figyelembe vettem.
Kutatásaimból arra a megállapításra jutottam, hogy az idegenvezetői interakciók és magatartás
befolyást gyakorolnak a turisták érzelmi reakcióira és döntéshozatali folyamataira. A turisták
érzelmi reakcióit az idegenvezetői szolgáltatás igénybevétele általánosságban pozitív irányban
képes elmozdítani. A kutatás rávilágít az idegenvezetők érzelmi megnyilvánulásainak
fontosságára, mely alapjaiban befolyásolhatja a turisták elégedettségét és viselkedési
mintázatát.



